ส่วนที่ 1

ข้อมูลสรุป (Executive Summary)

ธนาคารกรุงเทพ จำกัด (มหาชน)
ดำเนินธุรกิจธนาคารพาณิชย์ที่ให้บริการทางการเงินหลากหลายครบวงจร ได้แก่
การให้บริการด้านเงินออม ทั้งในรูปของเงินฝากและหุ้นกู้ การให้สินเชื่อประเภทต่าง ๆ
ทั้งสินเชื่อเพื่อการพาณิชย์ และสินเชื่อเพื่อการอุปโภคและบริโภค
การให้บริการด้านการเงินสำหรับธุรกิจและสำหรับลูกค้าบุคคล เช่น
บริการเพื่อธุรกิจส่งออกและนำเข้า บริการโอนเงิน บริการแลกเปลี่ยนเงินตราต่างประเทศ
บริการรับชำระและการจ่ายเงินในรูปแบบต่าง ๆ โดยมีการนำเสนอผ่านช่องทางบริการ ทั้งสาขา
ศูนย์โทรศัพท์บัวหลวงโฟน เอทีเอ็ม และอินเตอร์เน็ต

นอกจากนี้ ธนาคารดำเนินธุรกิจด้านการเป็นที่ปรึกษาทางการเงิน
และการประกอบธุรกิจด้านหลักทรัพย์
ในขณะเดียวกันธนาคารยังมีการร่วมมือกับบริษัทในเครือและพันธมิตรทางการค้า
นำเสนอบริการเพิ่มเติม ได้แก่การเสนอการออมเงินโดยการลงทุนในตราสารอื่น ๆ เช่น
กองทุนรวม พันธบัตรออมทรัพย์ และหุ้นกู้ภาคเอกชน รวมทั้งการเสนอบริการออมเงินควบประกันชีวิต

การแข่งขันของภาคธุรกิจธนาคารในปี 2550 ยังคงดำเนินไปด้วยความเข้มข้น
ท่ามกลางภาวะเศรษฐกิจที่ชะลอตัว ทั้งด้านการลงทุนและการบริโภคของภาคเอกชน อย่างไรก็ตาม
ธนาคารกรุงเทพได้สามารถขยายธุรกิจโดยการเพิ่มส่วนแบ่งตลาดในกลุ่มลูกค้าที่ยังมีการเติบโต
และได้ประสานศักยภาพด้านต่าง ๆ ของธนาคารในการพัฒนาบริการใหม่ ๆ
เพื่อตอบสนองความต้องการของลูกค้าในแต่ละกลุ่ม ตัวอย่างเช่น การเสนอบริการ Supply Chain
Financing สำหรับลูกค้าธุรกิจขนาดใหญ่
เพื่อให้การสนับสนุนทางการเงินทั้งในส่วนของบริษัทและผู้ประกอบการขนาดกลางและขนาดเล็กที่เป็นคู่ค้าของบริษัท
เป็นต้น นอกจากนี้
ธนาคารได้เป็นที่ปรึกษาทางการเงินและผู้จัดจำหน่ายตราสารหนี้ภาคเอกชนรายการสำคัญต่าง ๆ
โดยได้เป็นผู้ที่มีบทบาทสำคัญในการออกแบบตราสารหนี้เพื่อสนับสนุนโครงการก่อสร้างศูนย์ราชการกรุงเทพมหานคร
บริเวณถนนแจ้งวัฒนะ ซึ่งเป็นตราสารหนี้ที่มีคุณลักษณะโดดเด่น และได้รับรางวัล Thailand
Capital Markets Deal of the Year 2007 จากนิตยสารไอเอฟอาร์ เอเชีย ในฮ่องกง
และธนาคารได้มีส่วนสนับสนุนในฐานะผู้รับประกันการจัดจำหน่ายตราสารหนี้ของบริษัท ปตท.
สำรวจและผลิตปิโตรเลียม จำกัด (มหาชน) หรือ ปตท. สผ.
ซึ่งเป็นตราสารหนี้ที่มีมูลค่าสูงที่สุดที่มีการจัดจำหน่ายในประเทศในปี 2550
และได้รับรางวัลจากต่างประเทศเช่นกัน นอกจากนี้ ธนาคารกรุงเทพยังได้รับรางวัล Deal of
the Year จากสมาคมตลาดตราสารหนี้ไทย
จากความสำเร็จในการออกแบบและจัดจำหน่ายตราสารหนี้ดังกล่าว ทั้งนี้
ธนาคารได้รับรางวัลดังกล่าวเป็นปีที่ 4 ติดต่อกัน (2546-2549)
ถือเป็นสถิติที่ยังไม่มีธนาคารพาณิชย์อื่นใดเทียบได้

ด้านบริการสำหรับลูกค้าธุรกิจรายกลางและรายปลีก ธนาคารได้เสนอบริการบิซไอแบงก์กิ้ง
หรือบริการธนาคารทางอินเตอร์เน็ต
เพื่อให้ลูกค้าเอสเอ็มอีจัดการเรื่องการเงินได้อย่างสะดวกสบายและมีประสิทธิภาพ
และได้เสนอบริการไอเทรด สำหรับลูกค้าที่ทำธุรกิจส่งออกและนำเข้า นอกจากนี้
ธนาคารยังสนับสนุนลูกค้าในด้านวิชาการ โดยได้ริเริ่มจัดการสัมมนาชุด World Class Thailand
เพื่อสนับสนุนการปรับตัวรับมือกับการแข่งขันในตลาดโลกสำหรับภาคอุตสาหกรรมที่มีบทบาทสำคัญต่อศักยภาพทางการแข่งขันของประเทศไทย
เช่น อุตสาหกรรมโรงแรม ยานยนต์ อาหาร และสิ่งทอ เป็นต้น

ในด้านลูกค้าบุคคล
ธนาคารได้มุ่งเน้นการเสนอบริการที่จะสนับสนุนลูกค้าให้บรรลุเป้าหมายของการสร้างพื้นฐานความมั่นคงทางการเงิน
และสร้างหลักประกันเพื่ออนาคต โดยได้นำเสนอบริการด้านการออมเงินหลายประเภท รวมถึง
กองทุนรวมตราสารหนี้ กองทุนรวมต่างประเทศ กองทุนรวมเพื่อการเลี้ยงชีพ
กองทุนรวมตราสารทุนระยะยาว กองทุนรวมอสังหาริมทรัพย์ ตลอดจนตั๋วแลกเงิน (Bill of
Exchange หรือ B/E) ของธนาคารกรุงเทพ และพันธบัตรภาครัฐรุ่นต่าง ๆ และในปี 2550
บริการประกันภัยผ่านธนาคาร (Bancassurance) ได้รับความนิยมมาก
และยอดจำหน่ายได้ขยายเกือบเท่าตัว โดยเฉพาะ บริการในกลุ่ม Gain 1^(st)
ซึ่งเป็นบริการที่ควบทั้งความคุ้มครองจากกรมธรรม์ประกันชีวิต
และการออมเงินที่ให้ดอกผลทั้งรายปีและเมื่อครบกำหนด
อีกทั้งสามารถใช้ค่าเบี้ยประกันเป็นค่าใช้จ่ายทางภาษีได้
ส่วนลูกค้าที่ประสงค์จะนำเงินออมบางส่วนไปลงทุนในตลาดหลักทรัพย์แห่งประเทศไทย
ธนาคารได้เสนอบริการแนะนำเปิดบัญชีซื้อขายหลักทรัพย์ผ่านบริษัทหลักทรัพย์ บัวหลวง จำกัด

ในปี 2550 ธนาคารกรุงเทพได้ออกบัตรบีเฟิสต์ บีทีเอส
ซึ่งเป็นบัตรเดบิตที่ใช้เทคโนโลยีไร้การสัมผัส ซึ่ง เป็นบัตรใบแรกที่รวม 3
บริการไว้ในบัตรเพียงใบเดียว โดยลูกค้าสามารถใช้เป็นบัตรเอทีเอ็ม สำหรับเบิกถอนเงินสด
ใช้ชำระค่าสินค้าและบริการ และใช้เป็นบัตรโดยสารรถไฟฟ้าบีทีเอส ขณะเดียวกัน
ธนาคารได้พัฒนาบริการ บัวหลวง ไอแบงก์กิ้ง อย่างต่อเนื่อง โดยเพิ่มบริการใหม่ ๆ เช่น
การซื้อขายหน่วยลงทุนในกองทุนรวม การโอนเงินไปยังบัญชีผู้รับที่ธนาคารอื่น
การเพิ่มบัญชีบุคคลอื่นเพื่อทำรายการโดยใช้รหัสผ่านครั้งเดียวทางเอสเอ็มเอส เป็นต้น ทั้งนี้
ยังได้เพิ่มสมรรถนะของระบบรักษาความปลอดภัยให้แก่ลูกค้าที่นิยมซื้อสินค้าหรือบริการทางอินเทอร์เน็ตและชำระเงินด้วยบัตรเครดิตอีกด้วย

ในด้านระบบงาน
ธนาคารได้พัฒนาระบบเทคโนโลยีสารสนเทศและเพิ่มความสามารถของระบบงานอย่างต่อเนื่อง
เพื่อสนับสนุนการเสนอบริการที่มีคุณภาพและมีคุณค่าสำหรับลูกค้า
โดยได้พัฒนาระบบงานหลักด้านการธนาคาร รวมทั้งระบบข้อมูลลูกค้า
ซึ่งได้นำเข้าสู่ระบบการปฏิบัติงานของธนาคารอย่างเป็นรูปธรรมแล้ว และในปี 2550
ได้มุ่งเน้นการพัฒนาระบบการบริหารความเสี่ยง
ซึ่งเป็นส่วนหนึ่งของการเตรียมการรองรับการปฏิบัติตามหลักเกณฑ์ของธนาคารแห่งประเทศไทยในเรื่องการดำรงความเพียงพอของเงินกองทุนภายใต้มาตรฐาน
Basel II

ผลประกอบการของธนาคารในปี 2550 มีการขยายตัวต่อเนื่อง
โดยธนาคารมีกำไรก่อนภาษีและค่าเผื่อหนี้สงสัยจะสูญจำนวน 33,560 ล้านบาท เพิ่มขึ้นร้อยละ 6.0
เทียบกับปี 2549 และมีกำไรสุทธิจำนวน 19,101 ล้านบาท ซึ่งเพิ่มขึ้น 2,241 ล้านบาท
หรือร้อยละ 13.3 จาก 16860, ล้านบาทในปี 2549

เศรษฐกิจของประเทศไทยในปี 2550 ขยายตัวร้อยละ 4.8 ชะลอตัวลงจากการขยายตัวร้อยละ
5.1 ในปี 2549 โดยภาคการส่งออกเป็นภาคที่มีบทบาทอย่างมากในการขับเคลื่อนเศรษฐกิจ
และการเร่งเบิกจ่ายงบประมาณภาครัฐ ตลอดจนอัตราดอกเบี้ยที่อยู่ในระดับต่ำ
เป็นปัจจัยสนับสนุนการขยายตัว ในขณะที่การบริโภคและการลงทุนในประเทศชะลอตัวลง

ภายใต้สภาวะประกอบการดังกล่าวข้างต้น สินเชื่อของธนาคารยังคงขยายตัวในอัตราร้อยละ 8.0
เทียบกับปีก่อนหน้า ทำให้ธนาคารมียอดสินเชื่อรวม ณ สิ้นปี 2550 เพิ่มขึ้นเป็น 1,035,391
ล้านบาท ส่วนการแก้ไขสินเชื่อด้อยคุณภาพของธนาคารมีความก้าวหน้าอย่างต่อเนื่อง
โดยยอดสินเชื่อด้อยคุณภาพลดลงเป็น 81,671 ล้านบาท หรือคิดเป็นร้อยละ 7.9 ของสินเชื่อรวม
ส่วนด้านเงินฝากขยายตัวร้อยละ 3.7 เป็น 1,267,068 ล้านบาท
และส่วนของผู้ถือหุ้นสุทธิเพิ่มขึ้นเป็น 164,392 ล้านบาท
และอัตราส่วนเงินกองทุนต่อสินทรัพย์เสี่ยงอยู่ในระดับที่มั่นคง ที่อัตราร้อยละ 15.5 [1]

ปัจจัยสำคัญที่ส่งผลให้ธนาคารมีผลประกอบการที่ดีในปี 2550
ประกอบด้วยความสามารถในการขยายสินเชื่อและความก้าวหน้าในการแก้ไขสินเชื่อด้อยคุณภาพ
ซึ่งมีผลให้รายได้ดอกเบี้ยและเงินปันผลสุทธิมีการขยายตัวร้อยละ 5.4
รวมทั้งความสำเร็จของกลยุทธ์การจัดแบ่งลูกค้าตามลักษณะบริการทางการเงินที่ต้องการ (Segment
approach) และการเสนอบริการต่อเนื่อง (Cross selling)
ซึ่งมีผลให้รายได้จากค่าธรรมเนียมและบริการเพิ่มขึ้น ร้อยละ 6.6

ในปี 2550 ธนาคารมีกำไรต่อหุ้น 10.01 บาท และได้จ่ายเงินปันผลหุ้นสามัญระหว่างกาล
ในอัตราหุ้นละ 1.00 บาท และจะเสนอให้ที่ประชุมผู้ถือหุ้นจ่ายเงินปันผลงวดสุดท้ายอีก 2.00
บาทต่อหุ้น รวมเป็น 3.00 บาทต่อหุ้น คิดเป็นอัตราร้อยละ 29.98 ของกำไรสุทธิประจำปี

ท่ามกลางสภาวะเศรษฐกิจที่ชะลอตัว สถานการณ์ความไม่แน่นอนทางการเมือง
ผลประกอบการของธนาคารยังคงเติบโตในอัตราที่ดี ซึ่งเป็นผลจากปัจจัยที่แข็งแกร่ง ได้แก่
ฐานลูกค้าที่กว้างขวาง การขยายเครือข่ายสาขา
ความเชี่ยวชาญด้านการพัฒนาผลิตภัณฑ์ทางการเงินใหม่ ๆ และการพัฒนาเทคโนโลยีอย่างต่อเนื่อง
ซึ่งได้มีส่วนช่วยสนับสนุนลูกค้าให้ประสบความสำเร็จและเจริญก้าวหน้าตามความมุ่งหมายด้วย

[1] กรณีนับรวมกำไรสุทธิงวดครึ่งปี สิ้นสุด ธันวาคม 2550 เข้าเป็นเงินกองทุน